PATVIRTINTA

Klaipėdos rajono savivaldybės tarybos

2021 m. kovo 25d. sprendimu Nr. T11-96

**GARGŽDŲ LOPŠELIO-DARŽELIO „NAMINUKAS“**

**2020 METŲ VEIKLOS ATASKAITA**

Gargždų lopšelis-darželis „Naminukas“ – biudžetinė įstaiga, priklausanti Klaipėdos rajono savivaldybei. Klaipėdos rajono savivaldybės tarybos 2020 m. balandžio 30 d. sprendimu Nr. T11-138 „Dėl Klaipėdos r. Kvietinių lopšelio-darželio reorganizavimo, prijungiant jį prie Gargždų lopšelio-darželio „Naminukas“, sąlygų aprašo ir Gargždų lopšelio-darželio „Naminukas“ nuostatų patvirtinimo“ nuo 2020 m. rugsėjo 1 d. prijungtas Kvietinių skyrius.

Gargždų lopšelio-darželio „Naminukas“ pagrindinė veikla – ikimokyklinis ir priešmokyklinis ugdymas. Vaikų ugdymas vyksta lietuvių kalba, mokymo forma – dieninė. Ugdomi ikimokyklinio ir priešmokyklinio amžiaus vaikai. Ugdymo procesas organizuojamas vadovaujantis parengta ir patvirtinta Ikimokyklinio ugdymo programa, Bendrąja priešmokyklinio ugdymo ir ugdymosi programa, valstybinio ugdymo standartais bei vaiko brandumo mokyklai rodikliais. Tėvams pageidavus, už papildomą mokestį, organizuojamas neformalus švietimas: krepšinio, šokių, anglų kalbos užsiėmimai (dėl karantino užsiėmimai vyko tiks sausio–kovo ir rugsėjo–spalio mėn.).

Lopšelyje-darželyje „Naminukas“ ugdomi vaikai nuo 1,5 m. iki 7 m. amžiaus, integruojant specialiųjų ugdymosi poreikių turinčius vaikus į ugdymo procesą. Ypatingą dėmesį skiriame pagalbai – teikiamos švietimo ir fizinės medicinos bei reabilitacijos paslaugos: logopedo, specialiojo pedagogo, psichologo, kineziterapeuto, masažisto, bendrosios praktikos (regos korekcijos) specialisto, visuomenės sveikatos priežiūros specialisto, mokytojų padėjėjų darbui su specialiųjų ugdymosi poreikių turinčiais vaikais. Pagrindinės įstaigos veiklos kryptys – sveikatos stiprinimas, etnokultūrinis ugdymas ir nuo 2020 metų rudens į kasdienį vaikų ugdymą įtraukiama STEAM ugdymo strategija. Įstaigos stiprybė – darbštūs ir kūrybingi, besimokantys darbuotojai, aktyvūs ir geranoriški tėvai.

Lopšelyje-darželyje 2020 metų pabaigoje padaugėjo 15 darbuotojų, 14,78 etato, nes nuo 2020 m. rugsėjo 1 d. reorganizacijos pagrindu buvo prijungtas Kvietinių skyrius ir dėl ekstremalių darbo organizavimo sąlygų dėl COVID-19 ligos padidėjo pailgintų grupių skaičius. Iš viso dirbo 75 darbuotojai: 33 pedagoginiai darbuotojai ir 42 kiti darbuotojai. Iš 33 pedagoginių darbuotojų (kai kurie dirba dviejose pareigybėse): 2 vadovai, 8 ikimokyklinio ir priešmokyklinio ugdymo mokytojų metodininkų, 3 pagalbos vaikui teikimo specialistai (specialusis pedagogas, logopedas) metodininkai ir 1 vyresnysis logopedas, 2 vyresnieji meninio ugdymo pedagogai, 8 vyresnieji ikimokyklinio ugdymo mokytojai ir 9 ikimokyklinio ugdymo mokytojai, 6 iš jų dar studijuojantys. 2020 m. aukštesnę kvalifikacinę kategoriją įgijo 1 pedagogas. Vidutinis pedagogų amžius – 48 metai, 2019 metais buvo 49 metai.

Lopšelyje-darželyje „Naminukas“ suformuota 11 grupių: 2020 metų pabaigoje buvo 2 priešmokyklinio ugdymo, 8 ikimokyklinio ugdymo, 1 lopšelio grupė. Kvietinių skyriuje suformuotos 3 grupės: 1 jungtinė priešmokyklinio ugdymo, 2 ikimokyklinio ugdymo grupės.

Lopšelį-darželį „Naminukas“ lankė 201 ugdytinių, tai 9 mažiau negu 2019 m. Iš jų: 10 ugdytinių, turinčių specialiųjų ugdymo (si) poreikių, 59 – turinčių kalbėjimo ir kalbos sutrikimų (sąrašai suderinti su Klaipėdos rajono pedagogine psichologine tarnyba). Lopšelyje-darželyje teikiamos medicinos ir reabilitacijos paslaugos: 17 ugdytiniams teikiami kineziterapijos užsiėmimai ir masažas. 12 vaikų nustatyti regėjimo sutrikimai, kuriems pagal gydytojo oftalmologo paskyrimus teikiami regos korekcijos užsiėmimai.

Kvietinių skyrių lankė 48 vaikai. Iš jų: 5 ugdytiniai, turintys specialiųjų ugdymo (si) poreikių, 13 – turinčių kalbėjimo ir kalbos sutrikimų (sąrašai suderinti su Klaipėdos rajono pedagogine psichologine tarnyba).

Lopšelyje-darželyje dirba psichologai, skirti Klaipėdos rajono pedagoginės psichologinės tarnybos, kurie savo paslaugas teikia Lopšelio-darželio ugdytiniams, konsultavo, bendradarbiavo su pedagogais, ugdytinių tėvais sprendžiant vaiko ugdymo (si), elgesio ir kt. problemas. Klaipėdos rajono savivaldybės visuomenės sveikatos biuro paskirti specialistai teikia paslaugas sveikatingumo prevencijos, sveikos mitybos klausimais ir sudaro valgiaraščius.

Ikimokyklinėje įstaigoje veikianti Vaiko gerovės komisija renka ir kaupia informaciją apie specialiųjų poreikių vaikus, teikia rekomendacijas tėvams ir pedagogams dėl šių vaikų ugdymo, bendradarbiauja su Klaipėdos rajono pedagogine – psichologine tarnyba, Klaipėdos rajono savivaldybės administracijos Švietimo ir sporto skyriumi, Vaiko teisių apsaugos skyriumi, Klaipėdos rajono paramos šeimai centru, Visuomenės sveikatos biuru.

Bendras Lopšelio-darželio „Naminukas“ plotas – 1765,76 m². Lopšelio-darželio patalpos yra patenkinamos būklės. 2020 m. atliktas dalinis pastato remontas – I korpuso stogas apšiltintas, naujai uždengti 4 įėjimų į lopšelį-darželį stogeliai bei korpusų jungiamojo koridoriaus stogas, taip pat perdažytos ir užtaisytos blokų siūlės 3 išorinių pastato sienų. 6 grupėse pakeisti šviestuvai, sureguliuoti visi statinio langai ir laiptų salelėse įrengti saugesni, aukštesni turėklai. Pagalbinės vaikų patalpos yra prastos būklės: susidėvėjęs ir senas vamzdynas, santechnika, sienų plytelės ištrupėjusios ir kt. Tokios prastos būklės yra 6 vaikų grupių tualetai. Nacionalinis visuomenės sveikatos centro prie sveikatos apsaugos ministerijos 2018 m. spalio 29 d. patikrinimo aktas Nr. (3-21 15.3.2) PA-7396. Patikrinimo išvada: Gargždų lopšelyje-darželyje „Naminukas“ ikimokyklinio ugdymo veikla vykdoma pažeidžiant Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ 45, 48, 67.2 punktų reikalavimus.

Kvietinių skyriaus statinio plotas – 606,61 m². 2016 m. atlikta išorinė pastato renovacija: apšiltintos sienos, pakeistas stogas. 2020 m. atliktas 1 grupės ir darbuotojų tualeto remontas. Skalbykla, darbuotojų dušas, iš dalies virtuvė nebeatitinka higienos normų: ištrupėjusios, susidėvėjusios plytelės. Grupių grindų danga pasenusi, reikalingas grupių ir koridoriaus sienų kosmetinis remontas.

**Įstaigos filosofija**: neužtenka žinoti, reikia panaudoti; neužtenka egzistuoti, reikia būti; neužtenka norėti, reikia veikti.

Gargždų lopšelio-darželio „Naminukas“ strateginio plano 2020–2022 m. prioritetinės kryptys: kokybiškas ikimokyklinis ir priešmokyklinis ugdymas, žmogiškųjų išteklių kompetencijų tobulinimas, savitos Lopšelio-darželio aplinkos kūrimas.

Siekdami įgyvendinti strateginį planą, jo tikslus perkėlėme į metinės veiklos planą.

**Įgyvendinant strateginio ir metinės veiklos plano tikslą „Tobulinti ugdymo turinį ir ugdymo proceso planavimą“ pasiekti rezultatai.**

Sukurta metodinių priemonių bazė atnaujintame internetiniame įstaigos puslapyje [www.gargzdunaminukas.lt](http://www.gargzdunaminukas.lt/), įsigyta metodinės literatūros kiekvienai grupei (daugiau negu planuota) socialiniam emociniam ugdymui ir eksperimentinei veiklai organizuoti pagal pedagogų poreikius ir įstaigos tikslus.

Organizuoti 10 val. mokymai pedagogams apie STEAM idėjų taikymą. Jau apie 30 proc. pedagogų pradėjo taikyti STEAM idėjas. 4 pedagogai jau pasidalino STEAM įgyvendinimu su respublikos pedagogais konferencijų ir seminarų metu.

Įgyvendinti/tęsiami net 7 sveikatingumo, sporto, meninio ugdymo, etninės kultūros puoselėjimo projektai: Klaipėdos r. savivaldybės visuomenės sveikatos biuro organizuoto konkurso „10000 žingsnių iššūkiai“ nugalėtojai; įvertinti už dalyvavimą respublikiniame pradinių klasių moksleivių, darželių ir lopšelių-darželių trumpalaikiame projekte „Kaip ant mūsų stalo atkeliauja...“; dalyvauta respublikinio ikimokyklinio ir priešmokyklinio amžiaus vaikų STEAM projekte „Magiška Kalėdinė šviesa“; nuolatiniai dalyviai Lietuvos masinio futbolo asociacijos projekte „Futboliukas“; nuolatiniai respublikinio ikimokyklinio amžiaus vaikų socialinio meninio projekto „Skirtukas knygai“ dalyviai; padėkos už dalyvavimą Tarptautinės istorinio teisingumo komisijos organizuojamoje pilietinėje iniciatyvoje „Tolerancijos dėlionė“. Šio rodiklio įgyvendinimas dvigubai viršija mūsų siekinį.

Labai didžiuojamės mūsų svarbiausiais projektais: per metus įgyvendintas etnokultūros projektas „Iš lobių skrynelės į vaikų širdeles ir stiprią sveikatą“, kuris buvo dalinai finansuotas Klaipėdos rajono savivaldybės, ir pačių organizuotas ir įgyvendintas respublikinis ikimokyklinio ugdymo įstaigų gamtosauginis projektas „Mažieji sodeliai“, skirtas E. Šimkūnaitės ir Mokyklos bendruomenės metams paminėti. Gamtosauginio projekto metu, vyko bendravimas su socialiniais partneriais iš 46 respublikos švietimo įstaigų (Kauno, Vilniaus, Ukmergės, Šiaulių, Šilutės, Mažeikių, Alytaus, Kėdainių miestų ir t.t.). Projektą organizavome kartu su Klaipėdos r. savivaldybės administracijos Švietimo ir sporto skyriaus vyriausiąja specialiste I. Barbšiene ir Klaipėdos universiteto Botanikos sodu.

Pakoreguotas sveikatos stiprinimo programos „Sveikatos takeliu“ priemonių planas. Vaikai mokosi bendravimo įgūdžių įgyvendinant 3 socialinio ir emocinio ugdymo programas: „Laikas kartu“, „Zipio draugai“ ir „Kimochis“.

Tėvų poreikius išsiaiškinome per grupių tėvų komitetų susirinkimą pavasarį: jie pritaria sveikatos stiprinimo krypčiai, išreiškė nuomonę dėl prioritetų gerinti ugdymo aplinką.

**Įgyvendinant strateginio ir metinės veiklos plano tikslą „Siekti aukštos kiekvieno bendruomenės nario profesinės kompetencijos ir atsakomybės už savo veiklą, poreikių realizavimą“** **pasiekti rezultatai.**

Kiekvienas mokytojas mažiausiai po 5 dienas per metus dalyvavo nuotoliniuose kvalifikacijos tobulinimo mokymuose. Džiugu, kad į savo asmeninių kompetencijų tobulinimą įsitraukė ir 50 proc. nepedagoginio personalo. Įgytos darbuotojų kompetencijos, žinios padeda siekti įstaigos tikslų ir kiekvienam asmeniškai tobulėti.

Išsamiai išanalizuota „Klaipėdos r. ugdymo įstaigų 2020 m. psichologinio mikroklimato tyrimo ataskaita“: gavome savo įstaigos tyrimo rezultatus, konsultavomės su tyrimo rengėjais. Numatytos priemonės, kurios dar labiau gerintų įstaigos darbuotojų mikroklimatą, tikslingą kiekvieno asmens tobulėjimą. 50 proc. darbuotojų dalyvavo Klaipėdos r. savivaldybės visuomenės sveikatos biuro inicijuotose mokymuose „Streso valdymas. Emocijų žemėlapis“ ir „Konfliktų valdymas. Praktiniai veiksmai“. Tobulindami asmenines ir profesines kompetencijas pedagogai dalyvavo įvairiuose IT mokymuose, patys dalijo praktinius patarimus, kaip naudotis Padlet programėle. Tobulino savo kompetencijas, kaip pažinti kitokius vaikus ir padėti jiems suvaldyti savo elgesį bei emocijas, dėl specialiųjų poreikių vaikų ugdymo, autizmo ir kt. 77 proc. pedagogų patys rengė pranešimus ir dalinosi patirtimi su kolegomis: respublikinėje praktinėje-teorinėje konferencijoje „Patyriminio vaikų ugdymo galimybės įgyvendinant ikimokyklinio, priešmokyklinio ir neformaliojo švietimo ugdymo programas“; Šiaulių r. Kuršėnų lopšelio-darželio ir Šiaulių r. švietimo pagalbos tarnybos organizuotame seminare „Patirtis ugdymas(is) – įdomu, vertinga, inovatyvu“, įstaigos pedagogams „Mokytojas – mokytojui“ apie inovatyvų požiūrį į vaikų fizinį aktyvumą, respublikinėje ankstyvojo amžiaus vaikų ugdytojų metodinėje-praktinėje konferencijoje „Šiandienos vaikai – ateities visuomenė“ apie STEAM galimybes.

Lopšelio-darželio veiklos kokybės įsivertinimo proceso gerinimui parengtas įsivertinimo modelis, kuriame dalyvauja įstaigos bendruomenė. Grįžtamajam ryšiui, kaip kolegos vertina vieni kitus, nusistatėme kiekvieno darbuotojo vertinimo kriterijus ir susidarėme vertinimo sistemą. Vertinimo rezultatai padės kiekvienam išsikelti asmeninio tobulėjimo sritis.

Beveik visi pedagogai, švietimo pagalbos specialistai ir dalis nepedagoginių darbuotojų priklauso vienokai ar kitokiai darbo grupei, kurios įsitraukia į įstaigos valdymą ir strateginio bei metinio plano įgyvendinimą.

**Įgyvendinant strateginio ir metinės veiklos plano tikslą „Kurti vaikų poreikius tenkinančias patogias ir patrauklias šiuolaikiškas ugdymo (si) aplinkas“ pasiekti rezultatai.**

Kuriama sveikatai palanki aplinka: priemonės grupėse grūdinimuisi (lininiai rankšluosčiai, šepečiai, dubenys, laistytuvai, takeliai ir pan.), fizinio aktyvumo erdvės, Basakojų takai lauke ir grupėse, krepšinio aikštelė. Kiekviena grupė kasmet atnaujina/papildo po 1 ugdomąją erdvę. Įgytos inovatyvios ugdymo priemonės: 20 vnt. planšečių, atnaujinti 4 nešiojami kompiuteriai, 1 grupei įrengtas projektorius, 1 grupė įsigijo robotikos priemonių, keliose grupėse priemonių tyrinėjimams, eksperimentams, STEAM ugdymui, Kvietinių skyriuje sveikatinimo priemonių – pojūčių taką.

Lopšelio-darželio kieme rekonstruotos 4 pavėsinės – uždėti stogeliai, įruoštos žaidimams, eksperimentams, poilsiui ir sportui erdvės: sodo-daržo erdvė, fizinio aktyvumo, poilsio erdvės, etnokultūrinėje erdvėje įrengti „Mažieji sodeliai“. Naujų erdvių atsiradimas skatina vaikų aktyvumą.

2020 m. ypač daug dirbome kurdami lopšelio-darželio erdves iš rėmėjų lėšų, pačių darbuotojų suvežtų medžiagų. Dalyvavome Mokyklų edukacinių aplinkų konkurse ir iš daugybės respublikos dalyvavusių darželių tapome vieni iš nugalėtojų.

2021 metais Gargždų lopšelyje-darželyje „Naminukas“ ir Kvietinių skyriuje toliau kursime lauko edukacines erdves sveikatos stiprinimui, pažinimo, eksperimentavimo veiklai, bendradarbiaujant su tėvais ir rėmėjais, panaudojant paramos lėšas. Tęsime sveikatos programos „Sveikatos takeliu“ įgyvendinimą. Gavus finansavimą iš Sporto rėmimų programos, įgyvendinsime projektą „Sportuojantis Naminukas“. Ugdymo kokybei gerinti aktyviai taikysime STEAM ugdymo strategiją, todėl tęsime visų darbuotojų profesinio tobulėjimo skatinimą. Bendradarbiaudami su Klaipėdos rajono švietimo centru, dalyvaujame ilgalaikėje inovacijų (STEAM) taikymo kvalifikacinėje programoje ir stojame į BDT (besimokančių darželių tinklą). Darbo sąlygų, atitinkančių higienos normas, gerinimui norime remontuoti Kvietinių skyriaus virtuvę, pakeisti grupių grindų dangą; „Naminuke“ visose grupėse, miegamuosiuose, rūbinėse pakeisti šviestuvus, atnaujinti keletą virtuvės įrenginių.

Veiklos rizikos (problemos):

* Negautas finansavimas iš Sporto rėmimo fondo.
* Ekstremali situacija, veiklos ribojimai dėl karantino.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_